google/wiki40b huggingface dataset:
איתן סנה

ביוגרפיה

סנה נולד בשם איתן אנשל. כנער בן 15 שיחק בסרט "אלכס חולה אהבה" בתפקיד הראשי כאלכס קופרובסקי. סנה למד בימוי בבית הספר סם שפיגל לקולנוע ולטלוויזיה, אך עזב את לימודיו בתום שנת הלימודים השנייה. עבד ברשת האוזן השלישית במחלקת הקולנוע, ולאחר מכן ניהל את ערוצי הסרטים של yes. לאחר מכן חזר לעבוד באוזן השלישית.
בבגרותו מיעט לשחק, מלבד מספר תפקידים שביצע תחת הבמאי אורן בן סימון:
בשנת 2002 שיחק בתפקיד משנה בסדרה "בקצב הקצב" ששודרה בערוץ 3.
ב-2010 שיחק בסרט "מחוז השפיות".
בשנת 2019 שיחק בתפקיד ראשי בסרט "מוריס".
Source Filmmaker

Linux

בתאריך ה-16 ביולי 2012 החברה Valve הוציאו גרסה לתוכנה שמאפשרת למשתמשי Linux (גרסה 12.04) ליצור סרטונים משלהם.

Source Filmmaker 2

בחודש אוגוסט 2012 Valve הוציאה גרסה חדשה לתוכנה (הכוללת עדכונים חדשים ועוד אפשרויות לתוכנה) שאיתה עשו את הטריילר השני למשחק Counter-Strike: Global Offensive.

שימוש חופשי

Valve נתנו גם אישור לשימוש חופשי בתוכנה, שמאפשרת למשתמשי Steam לייצר סרטונים משלהם על משחקי Valve, כמובן שרוב הסרטונים הם על המשחק Team Fortress 2 (כמו ב-Garry's Mod, שעם המשחק יוצרים את רוב הסרטונים על המשחק Team Fortress 2) אך גם יש סרטונים על משחקים אחרים - לדוגמה "Manufactured Alliances", סרטון שמתרחש ביקום של סדרת "מאס אפקט", דבר שהתאפשר באמצעות קהילת Garry's Mod, שהעבירה מודלים ממשחקים שאינם מבוססים על מנוע Source לפורמט המודלים של Source.
באלאור

באלאור (רומנית: Balaur, ברבים: באלאורי Balauri) הוא יצור אגדי מהמיתולוגיה הרומנית.
הבאלאור הוא יצור פנטסטי, רב כוח, גדול מאוד, לעיתים דמוי נחש מכונף בעל רגליים ומרובה ראשים (3, 7 או אפילו 12 ראשים). הבאלאור מייצג את הרוע ומופיע במרבית אגדות העם הרומניות.
המילה נגזרה כנראה מהשורש ההודו-אירופאי "באל" bal שמשמעותו - רב כוח.
ניתן להשוות את הבאלאור לדרקון אירופאי או להידרה המופיעים במיתולוגיות של עמים אחרים.
על שמו של יצור זה קרוי הדינוזאור הרומני באלאור בונדוק.
Lost and Found (שיר של Eye Cue)

אירוויזיון 2018

השיר ייצג את מקדוניה באירוויזיון 2018. השיר התחרה בחצי הגמר הראשון, שנערך ב-8 במאי 2018 בליסבון, בירת פורטוגל. השיר סיים במקום ה-18 (מקום אחד לפני זה האחרון) בחצי הגמר שלו עם 24 נקודות בלבד. הישג זה הוא הישג השפל של מקדוניה הצפונית בתחרות האירוויזיון אי פעם.
מצובה

היסטוריה

ראשיתו של הקיבוץ בקבוצה של חברי תנועת "מכבי הצעיר" שעלו בשנת 1934 מגרמניה, אוסטריה, וצ'כוסלובקיה. באביב 1937 עברה הקבוצה הכשרה בדגניה א' והפכה לגרעין שהקים בשנת 1938 את קבוצת כינורות סמוך לחדרה.
בשנת 1939 עבר הקיבוץ לחניתה תחתית. לשם הגיעו מייסדים נוספים שעלו ארצה באותה שנה במסגרת "עליית הנוער" בספינות מעפילים כמו "גלילאה" ועברו הכשרה בכפר החורש.
הקיבוץ עלה לקרקע במיקומו הנוכחי בתאריך 9 בפברואר 1940 ונקרא על שם חורבת פי מצובה הסמוכה אליו. היישוב מוזכר בכתובת רחוב ובתלמוד הירושלמי בתיאור העיירות היהודיות בתחום צור לעניין קיום מצוות התלויות בארץ: "ואילו עיירות בתחום צור שצת ובצת ופי מצובה...".
קרקעות הקיבוץ היו שייכות ללבנונים ונרכשו על ידי הקק"ל. 
בשנותיו הראשונות סבל הקיבוץ ממחסור במים ובשטחים חקלאיים ונלחם בקדחת.
חלק מן החברים עבדו מחוץ לקיבוץ בהכשרת קרקע ובעבודות ייעור עבור הקק"ל, כמו כן החל הקיבוץ לגדל פטריות במערות סמוכות.
בסיוע מפעל "אתא" ובמימונו של נדבן גרמני הוקם בשנת 1943 בקיבוץ בית חרושת לאריגים. 
לאחר מלחמת העולם השנייה הגיעה לקיבוץ השלמה גדולה של חברי "מכבי הצעיר" מהונגריה, שעברו את השואה.
בתאריך 16 ביוני 1946, במסגרת "ליל הגשרים", פונו למצובה פצועי התקפת הפלמ"ח על גשרי נחל כזיב, אך מחשש מפני הבריטים הועברו משם למערה ליד חניתה. הבריטים הפכו כל אבן במצובה בניסיון למצוא נשק שהיה קשור ל"ליל הגשרים". כיוון שחברי הקיבוץ סירבו להזדהות בפני הבריטים והשיבו רק "אני איש מצובה", עצרו הבריטים מספר חברים, שנראו חשודים, למשך שבועיים בכלא עכו.
על פי תוכנית החלוקה מנובמבר 1947 עתיד היה הקיבוץ להכלל בשטח המדינה הערבית.
בשלהי מרץ 1948 ראו החברים את שיירת יחיעם עולה בלהבות, וידם קצרה מלהושיע. במלחמת העצמאות היה היישוב תחת מצור ערבי, אשר נפסק רק לאחר מבצע בן עמי, שבו נכבש הגליל המערבי וחודש הקשר ליישובים הנצורים.
לאחר פריצת המצור נשלחו ילדי הקיבוץ לכפר הילדים "אהבה" שבקריית ביאליק.
הילדים שבו לקיבוץ בסוף 1948, לאחר סיום "מבצע חירם", שבו הושלם כיבוש הגליל העליון.
עם תום מלחמת העצמאות זכה הקיבוץ באדמות חקלאיות נוספות (חלק משטחיו החקלאיים של הכפר הערבי הנטוש אל-באסה) וכן התגלו מקורות מים חדשים. בזכות אלה התפתח משק הקיבוץ. לאחר תקופת הצנע נמנה גידול ושיווק פטריות שמפיניון על הענפים המרכזיים במשק.
במהלך השנים פעלו בו ענפים חקלאיים שונים כגון גן ירק, מטעים, רפת, לול מטילות, דיר, מכוורות וכותנה. בתחום
מעבר לענפי החקלאות הפך בית האריגה למפעל "חיתולי מצובה". מאוחר יותר התרחב המפעל ונקרא "אריגי מצובה". נגריית הקיבוץ הרחיבה גם היא את פעילותה והפכה למפעל "רהיטי מצובה".
באמצע שנות ה-90 הוקם בבית התרבות בית כנסת של הקהילה המסורתית.
בשנת 1999 החלו חברי הקיבוץ לקבל "משכורת דיפרנציאלית" ובשנה שלאחר מכן עבר הקיבוץ הפרטה, שבעקבותיה נסגרו המטבח וחדר האוכל.
בשנת 2003 התגוררו בקיבוץ כ־600 תושבים, מהם כ־200 חברים. כשליש מהחברים היו מעל גיל 70.
מפעל "אריגי מצובה" נקלע לקשיים כלכליים בשנת 2003 ועקב קריסתו והעובדה שלא נרשם כחברה בע"מ, נקלע הקיבוץ כולו למשבר כלכלי.

הקיבוץ כיום

בתחום החקלאות מגדלים רימונים, בננות, קלמנטינות, מנגו, אבוקדו וליצ'י.
עמר ברטוב

אודות

נולד בקיבוץ עין החורש ליהודית ולסופר חנוך ברטוב בשנת 1954. גדל בתל אביב ולמד בתיכון חדש. שירת בנח"ל. למד באוניברסיטת תל אביב, וסיים תואר ראשון בהצטיינות יתרה בשנת 1979. את הדוקטורט עשה בסנט אנתוני'ז קולג' באוניברסיטת אוקספורד, וסיים אותו בשנת 1983. אחר כך חזר לישראל ושימש כמרצה וכפרופסור חבר בחוג להיסטוריה כללית באוניברסיטת תל אביב עד לשנת 1992. בין השנים 1993 ל-2000 לימד באוניברסיטת ראטגרס בניו ג'רזי. משנת 2000 מלמד באוניברסיטת בראון.
בספרו משנת 2007, "Erased: Vanishing Traces of Jewish Galicia in Present-Day Ukraine", הוא בוחן את הזיכרון שנותר מהקהילות היהודיות של גליציה באוקראינה של ימינו.
בשנת 2002 זכה במלגת גוגנהיים.
נשוי בשנית לוואי-יי לי (Wai-yee Li), במקור מהונג קונג, פרופסור לספרות סינית באוניברסיטת הרוורד, ואב לשלושה ילדים.
קתרין מארי דאנהם

קתרין מארי דאנהם (באנגלית: Katherine Mary Dunham; 22 ביוני 1909- 21 במאי 2006) הייתה רקדנית, כוריאוגרפית ואנתרופולוגית אפרו-אמריקנית ידועה שחיה ופעלה בארצות הברית בין השנים 1909–2006. דאנהם הייתה חלוצה בתחום הכוריאוגרפיה העממית והאתנית, וממקימי תנועת הריקוד האנתרופולוגי. היא התמחתה והתמקדה בעיקר בחקר שורשי הריקוד השחור והפיכתו לסגנון מחול אומנותי חדש ומרהיב.

חיים אישיים

קתרין נולדה ב-22 ביוני 1909 בגלן-אילין, בשיקגו, אילינוי, להורים מילארד דאנהם, אפרו-אמריקני, ופאני ג'ון דאנהם, קנדית-צרפתייה. בשנת 1931 התחתנה דאנהם עם חברה לריקוד, ג'ורדיס מקו, אך השניים לא היו ילדים משותפים והם התגרשו בשנת 1939. בשנת 1941 התחתנה דאנהם בשנית, עם ג'ון פראט, קנדי שהצטרף ללהקת הריקוד שלה, ובשנת 1952 אימצו ביחד ילדה צרפתייה מהאי מרטיניק.

לימודים אקדמאיים

בשנת 1929 עברה דאנהם ללמוד באוניברסיטת שיקגו, שם הפכה לאחת הנשים האפרו-אמריקניות הראשונות אי-פעם שרכשו תואר דוקטור בתחום האנתרופולוגיה. את לימודיה מימנה דאנהם בכך שנתנה שיעורי ריקוד פרטיים לחבריה לכיתה, והפיקה רסיטלים רבים ברחבי העיר.
בשנת 1930, הקימה דאנהם להקת בלט-"Ballet Nègre", שהייתה אחת מקבוצות הבלט האפרו-אמריקניות הראשונות שפעלו במדינה. בעקבות אחת  מהופעות הלהקה, דאנהם זכתה בהזמנה להופיע מול "קרן רוזנוולד" ובהצעה למימון כל לימודים המקדמים אותה לעבר קריירת ריקוד מקצועית.
בעקבות אותה הצעה, זכתה דאנהם ב-1935 במלגת נסיעות לברזיל ולאיים הקאריבים, על-מנת לחקור את הטקסים ודפוסי הריקוד של המקומיים. במשך השנתיים הללו חקרה דאנהם בג'מייקה, מרטיניק, טרינידד ובהאיטי. היא כתבה מאמרים רבים על ממצאיה בטיול מחקר זה, ואף כמה מהם זכו להתפרסם במגזינים תחת השם "K. Dunn".
בשנת 1936 השלימה דאנהם גם תואר בפילוסופיה. דאנהם נפטרה ב-21 במאי 2006 בניו-יורק, בשיבה טובה, בהיותה בת 97.

קריירה מקצועית

את קריירת הריקוד שלה החלה דאנהם לפני סיום לימודיה, כשהופיעה עם להקת האופרה של שיקגו ב-1935, ובשלוש השנים הבאות הופיעה בעוד מספר הופעות מחול וצברה לעצמה ניסיון מעשי ראשון. בשנת 1939, עברה דאנהם להתגורר בניו-יורק, שם עבדה בתפקידים בכירים רבים בתחום המחול והכוריאוגרפיה, הופיעה בתיאטראות ומועדוני לילה רבים וצברה לעצמה לראשונה שם של כוריאוגרפית מצליחה.
בסך הכל השתתפה דאנהם ב-13 סרטים ואינספור מחזות, מחזמרים ומופעי מחול רבים. בעקבות ההצלחה המרובה השתלבה גם בעולם המוזיקה הקלאסית, בעודה משתתפת כאורחת באופרות של הרכבים גדולים: בשנת 1943 עם הסימפוניה של סן- פרנסיסקו, וב-1945 עם הסימפוניה של לוס אנג'לס; בשנת 1945 הקימה דאנהם בית-ספר לאמנויות ומחקר על שמה ואת "להקת המחול של קתרין דאנהם", שדרשו ממנה להשקיע מעצמה זמן ומשאבים כלכליים רבים.
על תרומתה זכתה דאנהם בפרסי הוקרה רבים כדוגמת פרס אלברט שוויצר למוזיקה, פרס הכבוד ממרכז קנדי, המדליה הלאומית לאמנויות ועוד.

תרומתה לחברה ופרסי הוקרה

דאנהם הובילה מהפכה בתחום הריקוד האמריקני. היא הכניסה את סגנון המחול המקומי באפריקה ובקאריבים לתודעת הריקוד האירופאי המודרני הדומיננטי, ואף הפכה את תחום המחול והריקוד האנתרופולוגי לדיסציפלינה אקדמית חדשה.
דאנהם הייתה פעילה חברתית למען זכויות אדם ושוויון בין הגזעים. היא נחשבת לפורצת דרך ומיוחסים לה שבירת מחסומים גזעניים רבים בתחום המחול. התהילה העיקרית לה זכתה דאנהם, באה בעקבות תרומתה האדירה להבנה וקבלה של מוזיקה מלווה במחול אתני בארצות-הברית, ומחוצה לה.
היא הקימה בית-ספר גדול למחול בהאיטי ב-1961, ביימה מופעי ריקוד בפריז ובסטוקהולם, ואף עברה לגור בסנגל ושימשה כיועצת תרבויות לנשיא המדינה.
שביל הים

שביל הים הוא שביל הליכה שאורכו כ-240 ק"מ, מראש הנקרה ועד זיקים, לאורך חופי הים התיכון. מקצת ממקטעי השביל כבר קיימים ומקצתם נמצאים בשלבי תכנון מתקדמים.

החזון של שביל הים ומטרותיו

החזון של שביל הים הוא להקים שביל הליכה לאומי, רציף ומודרך לאורך חופי הים התיכון של מדינת ישראל, אשר יהווה אטרקציה חשובה לתיירות הנכנסת ולתיירות הפנים ויתרום להנגשת הים וחופיו לחברה בישראל ולחיזוק תחושת ה"קניין הציבורי" לים, למשאביו ולשטחים הפתוחים בחופי הים, בדרך חווייתית ולימודית, תוך שימת דגש על שמירת ערכי טבע וסביבה וחיזוק המורשת והתרבות הימית. השביל יעודד, יקרב ויפתח לא רק תרבות הליכה, אלא גם פעילות שיט, תרבות של ספורט ימי - קיאקים, ספורט חופים, שחייה, צלילה - ופעילות פנאי וספורט אחרות אשר יתמכו בשביל. מתכנני השביל התוו מטרות נוספות ליצירת השביל, שהעיקריות הן שמירה על הטבע והסביבה ופיתוח התיירות בקרב הקהילות החופיות.

הרקע להקמת השביל

בשנים האחרונות גברה מאד המודעות של הציבור הישראלי לנושא הים והשמירה עליו. עמותות ציבוריות ופרטיות פועלות ללא הרף להגביר את ערנות הציבור לשמירה על נגישות לחופי הים ועל מניעת נזקים לסביבה האקולוגית שלהם ולנכסי התרבות שבקרבתם. במקביל, עם גילוי מאגרי גז ואולי גם נפט משמעותיים בים התיכון,  התרחב בישראל העניין בנושא הקיימוּת והשמירה על ערכי נוף וטבע לדורות הבאים.
הרעיון של שביל הים שואב השראה מהפרויקט “תוכנית ימית לישראל”, פרי עבודתה של קבוצת חוקרים ומתכננים בפקולטה לארכיטקטורה ובינוי ערים בטכניון אשר הונח על שולחן הממשלה, ומ"מסמך מדיניות למרחב הימי" של מינהל התכנון במשרד האוצר. פרסומים אלה מציינים שרצועת החוף של הים התיכון בישראל נמצאת תחת לחצים גדולים של פיתוח מסוגים שונים, המאיים תדיר על חוסנו ועל בריאותו של המרחב הימי ועל כושרו לספק את מגוון השירותים החברתיים, הכלכליים והסביבתיים. בהתאם לכך, הוגדרו כמה מטרות-על לשביל הים:
·       הנגשת הים וחופיו, הסביבה, התרבות והמורשת הימית לכלל האוכלוסייה בישראל.
·       העמקת תחושת הקניין הציבורי והאחריות של החברה בישראל לים ולחופיו.
·       הכרת ערכי הטבע בישראל ושמירה עליהם.
·       עצירת איומים סביבתיים על החופים ועל המרחב הימי.
·      הגדלת התיירות הנכנסת למדינת ישראל.
·      הרחבת מוקדי הביקור של התיירות הנכנסת והסטתה לאזורים מתויירים פחות.
·      חיזוק הקשר עם קהילות בפריפריה ועם אוכלוסיות מוחלשות, והעצמתן.
·      עידוד הפעילות הגופנית בכלל, ותרבות ההליכה ברגל בפרט.
·      עידוד פעילות הפנאי, בקרב אוכלוסיות מבוגרות וצעירות.
הצוות המוביל כיום את הקמת המיזם פועל תחת מסגרתה של אוניברסיטת חיפה ובוחן מספר כיוונים אפשריים לניהול העתידי של שביל הים על ידי גוף ממלכתי קיים, כאשר הרשויות המקומיות ורשות הטבע והגנים אשר בשטחן יעבור השביל יקבלו על עצמן את האחריות השוטפת עליו.

פיילוט חוף הכרמל

כפיילוט ראשוני לשביל הים, יסומנו במהלך שנת 2019 כ-34 ק"מ בשטח המועצה האזורית חוף הכרמל, המטרה היא לבצע סימון ראשוני בשטח בצבעים כחול-לבן-כחול, ולאחר מכן יורחב הסימון לשאר מקטעי השביל. בפיילוט חוף הכרמל ייבחנו העקרונות התכנוניים של שביל הים וייבדקו היבטים פרקטיים רבים של האתגרים השונים העומדים בפני מפתחי השביל. במהלך הפיילוט ייבחנו גם היבטים תיירותיים וכלכליים של השביל. כבר כיום מצויים בסמוך לאזור הפיילוט עשרות עסקים תיירותיים, ובהם חופי רחצה, שמורות טבע ביבשה ושמורות ימיות, מוזיאונים, אטרקציות תיירותיות ומקומות אכסון והסעדה.
ערב הסעודית במשחקים האולימפיים

השתתפות נשים במשחקים

המשלחות הסעודיות למשחקים האולימפיים כללו בעבר גברים בלבד, שכן נשים במדינה זו לא הורשו לייצג את המדינה באירועי ספורט, ובענפי ספורט רבים אסור להן לעסוק, גם כיום. בעקבות לחץ בינלאומי החליטה ערב הסעודית לשלוח לראשונה שתי ספורטאיות לאולימפיאדת לונדון (2012): ווג'דאן שהרח'אני (ג'ודו) וסארה עטאר (ריצה). השתתפותה של הספורטאית הראשונה, הג'ודוקא ווג'דאן שהרח'אני, הוטלה בספק, לאחר שדרשה לאפשר לה להתחרות כשהיא עוטה חיג'אב, דבר שאינו מקובל בענף. הוועד האולימפי הבינלאומי והתאחדות הג'ודו הבינלאומית מצאו בסופו של דבר פתרון לפיו  שהרח'אני תלבש חיג'אב הדוק יותר מהרגיל, והשתתפותה התאפשרה.  שהרח'אני, שלא התחרתה מעולם במסגרת רשמית, והיא בעלת חגורה כחולה בלבד, הפסידה כעבור 82 שניות ליריבה מפוארטו ריקו.
באולימפיאדת ריו דה ז'ניירו (2016) ייצגו את ערב הסעודית 4 נשים, בשלושה ענפים שונים.
ססטרטיוס

ססטרטיוס או ססטרציוס (בלטינית: "sestertius", היתוך של semis-tertius, שם-תואר שפירושו "שניים וחצי", נקרא לעיתים גם אספר) הוא מטבע רומאי עתיק שהיה בשימוש בתקופת הרפובליקה הרומית והאימפריה הרומית. לפי פרופ' יעקב משורר זו המטבע מכונה במשנה "טריסית".

תולדות

בימי הרפובליקה הוטבע הססטרטיוס בכסף. מטבע זה ומטבע כסף נוסף, הדנאריוס (denarius), הופיעו לראשונה בסביבות שנת 211 לפנה"ס. 
שני מטבעות אלו החליפו את מטבע הכסף הקודם, הקוואדריגאטוס (quadrigatus), שהיה בשימוש במהלך המלחמה הפונית השנייה. 
ההיסטוריון ישראל שצמן טוען כי שני המטבעות החדשים נוצרו בשל הצורך במטבע כסף חדש שיהיה מתואם עם מטבע הארד, האס (as), שערכו ירד במהלך המלחמה הפונית השנייה.
עם הטבעתו, ערכו של הססטרטיוס היה 2 וחצי איסרים, או רבע דנאריוס. הססטרטיוס סומן באותיות הלטיניות IIS, או HS. באמצע המאה ה-2 לפנה"ס לערך, בעקבות שינוי ערכו של הדנאריוס, שונה גם ערך הססטרטיוס ל-4 איסרים על מנת לשמור על ערכו היחסי לעומת הדנאריוס.
כוח הקנייה של המטבע בתקופת הרפובליקה, לפי שצמן:
50 ליטר חיטה עלו 12 ססטרטים, כ-25 ליטר שמן עלו 30 ססטרצים ושור עלה בין 180 ל 240 ססטרטים.
בתקופת הקיסרות הרומית הפסיקו להטביע את הססטרטיוס בכסף והחלו להטביעו במתכות זולות יותר, כגון ארד.
ארין ברוקוביץ'

בתחילת החיים

ארין פטי נולדה בלורנס שבקנזס, בתם של בטי ג'ו (לבית אוניל; 1923 - 2008), עיתונאית, ושל פרנק פטי (1924–2011), מהנדס ושחקן פוטבול. יש לה שני אחים, פרנק ג'וניור תומאס (1954–1992), אחות, ג'ודי. היא סיימה את תיכון לורנס, ולאחר מכן למדה באוניברסיטת קנזס, מנהטן, קנזס, וקיבלה תואר באמנות שימושית מווייד קולג' בדאלאס, טקסס. היא עבדה במשרה ניהולית ב-Kmart ב-1981, אבל התפטרה לאחר כמה חודשים ונכנסה לתחרות יופי. היא זכתה במיס החוף הפסיפי ב-1981, ועזבה את תחרות היופי אחרי הזכייה. היא גרה בקליפורניה מאז 1982.

התביעה נגד פסיפיק גז אנד אלקטריק

ארין ברוקוביץ' התפרסמה בזכות הליך משפטי כנגד חברת פסיפיק גז אנד אלקטריק (PG&E), הליך שבסופו נפסקו לטובת התובעים שייצגה ארין פיצויים בסף 333 מיליון דולר, סכום הפיצויים הגדול ביותר שנפסק בהליך משפטי בודד בתולדות ארצות הברית. ההליך עסק בהאשמות על זיהום מי שתייה בכרום שש-ערכי (hexavalent chromium) (נכתב גם כ "כרומיום -6", "CR-VI", או "Cr-6") בעיר הינקלי בדרום קליפורניה. במרכזו של המקרה עמדה תחנת מדחס שנבנתה ב-1952 כחלק מחיבור צינור גז טבעי, באזור מפרץ סן פרנסיסקו. בין 1952 ל-1966, PG&E השתמשה בכרום שש-ערכי במתקן קירור שנועדה להילחם בקורוזיה. השפכים מהמתקן שוחררו לבריכות באתר וחלחלו לתוך מי התהום על אזור ליד המפעל בגודל של לא פחות מ 8 מייל אורך (כ 12 ק"מ) ו 2 מייל רוחב (כ 3 ק"מ).
תחנת בקרת איכות מים אזורית של הינקלי הכניסה את PG&E תחת תקנותיה ב-1968. PG&E ניסו להשמיד את כל המסמכים שנגעו לעניין זיהום מי השתייה באזור כתוצאה מהזיהום עם הכרום בו השתמשו, אך ללא הצלחה היות שבמהלך המשפט נמצאו הוכחות לא רק לכך שהמפעל המקומי של החברה ידע על הזיהום, אלא שגם במטה החברה בסן פרנסיסקו ידעו על כך ועל הסכנות הכרוכות בכך לתושבי האזור, אך בחרו להעלים עין מהעניין. התיק כאמור הסתיים בפשרה בשנת 1996 כאשר PG&E הסכימו לשלם 333 מיליון דולר לתושבי הינקלי שתבעו את החברה, סכום הפשרה הגבוה ביותר ששולם אי פעם עבור תביעה בארצות הברית. מסרי & Vititoe, משרד עורכי הדין אשר בו שימשה ברוקוביץ' כפקידה משפטית קיבל 133.6 מיליון דולר שכר טרחה עבור ההסדר, כאשר לברוקוביץ' עצמה שולם סך של 2.5 מיליון דולר.
לטבית

הקשרים פוליטיים

מאז התפרקות ברית המועצות והכרזת עצמאות לטביה, תושבים רוסים, המהווים מעל עשירית מאוכלוסיית המדינה הוגדרו בלטביה כ"לא-אזרחים" ו"מתנחלים של הכיבוש הסובייטי" וחויבו לעבור מבחן בשפה לטבית כתנאי לקבלת אזרחות.
הוראס ליווריכט

ביוגרפיה

הוראס ליווריכט נולד בשנת 1884 בעיירה בפנסילבניה למשפחה יהודית. הוא התחתן עם ליסיל אלזס, בת של איש עסקים שבבעלותו היה בית החרושת לנייר.
בשנת 1917 הוא יסד הוצאה לאור Modern Library ביחד עם שותפו אלברט בוני. הם התמחו בהוצאה לאור של ספרים לא יקרים של סופרים מאירופה ומארצות הברית. בין היתר הם פרסמו ספרים של טי אס אליוט, תאודור דרייזר, ברטראנד ראסל וסופרים נוספים. הוראס ליווריכט היה בדעה שניתן למכור ספרים בשיטות דמות למכירת מוצרים אחרים. בשנת 1929 הוא פרסם גרסה אנגלית של רומן מאת רודיון מרקוביץ' וכל הספרים נמכרו תוך מספר חודשים. הוצאה לאור הוציאה את הספרים הראשונים של ארנסט המינגוויי.
למרות הצלחה מסחרית, היחסים בין השותפים הדרדרו. בסופו של דבר הוחלט על פירוק השותפות. קביעת זהות הבעל העסק העתידי בוצע בעזרת הטלת מטבע.
בשנת 1924 הוראס ליווריכט החליט להיכנס לעסקי תיאטרון. בחירת המחזות לא הייתה מוצלחת והוא נאלץ לכסות את ההפסדים בעזרת הוצאה לאור שבבעלותו. הדבר גרם לכך שלקראת שנת 1928 הוא איבד שליטה על העסק ובשנת 1930 הוצאה כללית מניהול הוצאה לאור שיסד.
לעומת זאת העסקים שלו בהפקת תיאטרון החלו להביא הכנסות. בשנת 1927 הצגה Dracula זכתה להצלחה והוא קיבל כ-2 מיליון דולר. למרות זאת, הוא לא הצליח לשלם תמלוגים לכותב ההצגה.
הוראס ליווריכט נפטר בשנת 1933 מדלקת ראות.
בונגו (בעל חיים)

מאפיינים

הבונגו הוא מגדולי אנטילופות היער האפריקניות, האוכל עשב והפעיל בעיקר בשעות הלילה. הבונגו מתאפיין בפרווה חומה אדמדמה בולטת, שעליה סימנים שחורים ולבנים ופסים לבנים-צהובים, ובקרניים ארוכות וסליליות. הבונגו הוא מין הקודו היחיד שלשני המינים יש קרניים. לאוכלוסיות בונגו יש מעמדות חברתיים מורכבים.
הבונגו חי ביערות גשם טרופיים עם שיחים צפופים בגבהים של עד 4,000 מטר במרכז אפריקה, עם אוכלוסייה נפרדת בקניה, ובמדינות מערב אפריקה הבאות: אנגולה, בנין (ייתכן שנכחד מהאזור), בורקינה פאסו, קמרון, הרפובליקה המרכז-אפריקאית, קונגו, הרפובליקה הדמוקרטית של קונגו, חוף השנהב, גינאה המשוונית, אתיופיה, גבון, גאנה, גינאה, גינאה ביסאו, קניה (המקום היחיד בו מתקיים בטבע תת-המין בונגו מזרחי), ליבריה, מאלי, ניז'ר, סיירה לאון, סודאן, טוגו (ייתכן שנכחד מהאזור) ואוגנדה (נכחד מהאזור).
בעבר התקיים הבונגו בשלושה אזורים של אפריקה: מזרח, מרכז ומערב אפריקה. כיום שלושת אזורי תפוצה אלו הצטמקו, מפאת אובדן שטחי מחיה בגלל חקלאות וכריתת עצים לא מבוקרת וכן בשל ציד של בונגו, שבשרו משמש למאכל.
גודלם של הזכרים הבוגרים ושל הנקבות הבוגרות דומה. גובהו של בוגר 1.1-1.3 מטר ואורכו 1.7-2.5 מטר. משקלן של הנקבות כ-210-235 ק"ג, ואילו משקלם של הזכרים כ-240-405 ק"ג. הן לזכרים והן לנקבות יש קרניים סליליות - קרניו של הזכר גדולים ומסיבים יותר משל הנקבות.
משך ההיריון של נקבת הבונגו הוא 285 יום (כ-9.5 חודשים) בקירוב, ובסופו נולד גור יחיד הנגמל מיניקה כעבור שישה חודשים. הם מגיעים לבגרות מינית בגיל 24-27 חודשים.
מייקל היידן

ביוגרפיה

היידן נולד וגדל בפיטסבורג והשלים תואר ראשון ושני באוניברסיטת דוקיין. במהלך לימודיו השלים קורס קצינים במסגרת העתודה האקדמית של חיל האוויר של ארצות הברית, והתגייס כקצין מודיעין לחיל בשנת 1969. היידן שימש במגוון תפקידי מודיעין ומטה בחיל ובפנטגון ובשנת 1999 מונה לראש הסוכנות לביטחון לאומי. בשנת 2006 מינה אותו הנשיא ג'ורג' ווקר בוש לראש ה-סוכנות הביון המרכזית. במהלך כהונתו התרחשו מבצע מחוץ לקופסה ומבצע משחקים אולימפיים.
ויקטור ציהנקוב

חיים אישיים

ציהנקוב נולד בנהריה שבישראל כאשר אביו, ויטלי ציהנקוב, שיחק כדורגל במדינה.

קריירת מועדונים

בשנת 2009 החל ציהנקוב לשחק במחלקת הנוער של ניבה ויניצה, ובשנת 2011 עבר למחלקת הנוער של דינמו קייב מליגת העל האוקראינית. ב-14 באוגוסט 2016 ערך ציהנקוב את הופעת הבכורה שלו בקבוצה הבוגרת של המועדון, כשנכנס כמחליף בדקה ה-77 בניצחון 1–2 על סטאל קמיאנסקה במסגרת המחזור הרביעי בליגה. ב-13 בספטמבר ערך ציהנקוב את הופעת הבכורה שלו בליגת האלופות, כששיחק 73 דקות בהפסד 1–2 לנאפולי במסגרת המחזור הראשון בשלב הבתים לעונת 2016/2017. ב-24 בספטמבר הבקיע ציהנקוב את שער הבכורה שלו במועדון, שער בדקה התשיעית בניצחון 0–4 על אולימפיק דונצק במסגרת המחזור התשיעי בליגה. ב-28 בספטמבר הבקיע ציהנקוב את שער הבכורה שלו בליגת האלופות, שער בדקה ה-65 בתיקו 1-1 נגד בשיקטש במסגרת המחזור השני בשלב הבתים.

קריירה בינלאומית

ב-12 בנובמבר 2016 ערך ציהנקוב את הופעת הבכורה שלו בנבחרת אוקראינה, כשהחליף את יבהן קונופליאנקה בדקה ה-83 בניצחון 1-0 על נבחרת פינלנד במסגרת מוקדמות מונדיאל 2018. את שערו הראשון במדי הנבחרת הבקיע ב-25 במרץ 2019 במשחק מול נבחרת לוקסמבורג במסגרת מוקדמות יורו 2020.
שלמה נחמה

קורות חיים

לאחר סיום לימודיו בבית הספר אליאנס (תל אביב), התגייס לשירות סדיר בצה"ל. עם תום השירות החל ללמוד הנדסת תעשייה וניהול בטכניון בחיפה וזה היה המקום בו פגש את אשתו - נירה. בתקופת לימודיו כיהן כיושב ראש אגודת הסטודנטים בטכניון.
מקום העבודה הראשון שלו אחרי סיום הלימודים היה בחברת "ארגמן טכנולוגיות", שם שימש כמנהל מכירות ומנהל שיווק. כעבור כשנתיים, ב-1982 עבר לעבוד כמהנדס ב"אשד מהנדסים יועצים", בשנת 1986 קודם להיות מנהל-שותף בחברה.
בשנת 1991 פגש אותו תד אריסון, שהתחיל לעשות עסקים בישראל, והציע לו לנהל את אורבונד. תוך זמן קצר התמנה נחמה למנכ"ל חברת אריסון השקעות.
בספטמבר 1997, במסגרת תהליך מכירת נכסי הבנקים, תד אריסון הוביל את מהלך רכישת גרעין השליטה בבנק הפועלים מהחברה הממשלתית "נכסים מ.י." שהחזיקה בהם מאז משבר מניות הבנקים, נחמה היה אחד מאנשי המפתח במשא ומתן שהסתיים בכך שהבנק נמכר תמורת 1.37 מיליארד דולר, ומונה כדירקטור ומ"מ יו"ר הבנק. ב-1998 מונה ליו"ר בנק הפועלים. 
באוקטובר 1999 עם פטירתו של תד אריסון הפך נחמה לאיש הדומיננטי ביותר בקבוצת אריסון השקעות. הוא היה כזה עד חודש מרץ 2006 בו מכר את כל אחזקותיו בקבוצת אריסון תמורת 140 מיליון דולר.
באוקטובר 2006 שרי אריסון הודיעה לשותפיה בבנק כי נחמה אינו מייצג יותר את חברת אריסון אחזקות בכל הנוגע להצבעות באסיפות בעלי המניות של בנק הפועלים ובדיוני הדירקטוריון בבנק וב-15 במרץ 2007 יצאה הודעה על פרישתו מבנק הפועלים ואריסון השקעות.
ב-6 ביוני 2006 קיבל תואר דוקטור לשם כבוד מהטכניון.
לאחר שמכר את מניותיו באריסון השקעות החל להקים יחד עם איש העסקים סול זכאי קרן נדל”ן משותפת, אולם עקב המשבר הכלכלי העולמי לא בוצעה אף השקעה. במרץ 2008, רכש נחמה, יחד עם אנשי העסקים רן פרידריך ומנחם רפאל, את השלד הבורסאי של חברת "נור מקרופרינטרס" שנסחר בנאסד"ק, כדי שישמש פלטפורמה לעסקים עתידיים. זאת לאחר ש"נור מקרופרינטרס", שעסקה במדפסות דיגיטליות בפורמט רחב, השלימה את מכירת כל נכסיה לחברת היולט פקארד תמורת 118.4 מיליון דולר במזומן. בעקבות זאת הפכה נור לשלד בורסאי עתיר מזומנים, בעלת השליטה בשלד הייתה קבוצת פורטיסימו שהחזיקה בכ-60% מנור. שם החברה שונה לאלומיי קפיטל (שם שנגזר משמותיהן של שתי בנותיו אלה ומאי). 
אלומיי קפיטל משקיעה במתקני אנרגיה סולארית באיטליה וספרד, ומחזיקה 7.5% תחנת הכוח דוראד.

חיים אישיים

נחמה נשוי לנירה, אמנית הפעילה בעמותות ציבוריות שונות, ומכהנת כיו"ר מועדון הידידים של האגודה לזכויות האזרח. אב לשלושה ילדים.

העלמת מס

ב-8 בפברואר 2015 פורסם כי שלמה נחמה מופיע ברשימת לגארד כמחזיק כ־104 מיליון דולר בחשבון סודי בבנק HSBC בז'נבה. לטענתו הכספים ב-HSBC דווחו לרשויות המס כחוק. בשנת 2016, הודיעה הפרקליטות כי נשקלת העמדת נחמה לדין פלילי בכפוף לשימוע, בגין שימוש במרמה ותחבולה כדי לקבל פטור ממס שבח עבור מכירת מעטפת דירה בשווי 45 מיליון שקל במגדל רוטשילד 1 (על פי הפרסומים, נחמה השיג בעסקה תשואה של עשרות אחוזים, מאחר שרכש את הדירה שנים ספורות קודם לכן תמורת 25 מיליון שקל). 
בנוסף רשויות המס בארצות הברית מנהלות חקירה נגד בנק הפועלים בנוגע לייעוץ מס שנתנה שלוחת הבנק בארצות הברית ללקוחות אמריקאיים, שאיפשר להם להעלים מס מהרשויות המקומיות בסיוע הבנק בתקופת כהונתו של נחמה כיושב ראש הבנק. הבנק הפריש לטובת הקנס הסופי צפוי כ-1.2 מיליארד שקל.
אך לבסוף התיק נסגר ב-2016 ללא שום ספק שהיה בלבול לגבי נחמה.
גרויטר פירט

היסטוריה

המועדון נוסד בשנת 1903 ושיחק לאורך השנים בליגות אזוריות בגרמניה. בשנים 1914, 1926, 1929 זכה ב-3 אליפויות. בשנים 1935, 1937 הגיע לשמינית גמר הגביע הגרמני והפסיד לקבוצות פרייבורגר 1892 וברלינר SV בהתאמה. בשנת 1940 הגיע לרבע גמר הגביע והפסיד לקבוצת ראפיד וינה. בעונות 1952/1953, 1963/1964 הגיע לשמינית גמר הגביע והפסיד לקבוצות ואלדהוף מנהיים והרטה ברלין בהתאמה.
בשנת 1969 שיחק בפעם היחידה בגביע האינטרטוטו. המועדון הוגרל לבית הכולל את הקבוצות זגלבי סוסונוביץ' מפולין, ויינר ספורט קלאב מאוסטריה ויורגודן משוודיה. המועדון סיים את הבית במקום הראשון וזכה בגביע האינטרטוטו.
עד שנת 1974 הליגה הגרמנית השנייה הייתה ליגה אזורית ובשנה זו נוסדה ליגה ארצית והמועדון הצטרף לליגה זו בשנתה הראשונה. המועדון שיחק בליגה השנייה 9 עונות ברציפות מעונת 1974/1975 ועד עונת 1982/1983 שבסופה ירד לליגה השלישית. המועדון שיחק 14 שנה ברציפות בליגה השלישית מעונת 1983/1984 ועד עונת 1996/1997. בעונות 1983/1984, 1996/1997 הגיע לשמינית גמר הגביע והפסיד לקבוצות בורוסיה מנשנגלדבך וקרלסרוהה בהתאמה. בסוף עונת 1996/1997 סיים את הליגה השלישית במקום השני והעפיל לליגה השנייה.
המועדון שיחק 15 שנה ברציפות בליגה השנייה. בעונת 2003/2004 הגיע לרבע גמר הגביע והפסיד לקבוצת ורדר ברמן. בעונת 2006/2007 הגיע לשמינית גמר הגביע והפסיד לקבוצת וולפסבורג. בעונת 2009/2010 הגיע לרבע גמר הגביע והפסיד לקבוצת באיירן מינכן. בעונת 2011/2012 הגיע לחצי גמר הגביע והפסיד לקבוצת בורוסיה דורטמונד. בסוף העונה העפיל בפעם הראשונה לליגת העל של גרמניה. המועדון שיחק עונה אחת בליגת העל וירד לליגה השנייה בסוף עונת 2012/2013.